THCOM กำไรเพิ่มแบบขั้นบันไดโบรกฯ ยืนยัน “ซื้อ” ให้เป้า 47 บ.
บล.เอเซีย พลัส กรุ๊ป โฮลดิ้งส์ ระบุว่า THCOM แนวโน้มกำไรไตรมาส 2/58 สดใส ขณะที่กำไรปกติช่วงที่เหลือเพิ่มแบบขั้นบันได ยืนยัน “ซื้อ” ให้ราคาเป้าหมาย 47 บ.
6 ก.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (6 ก.ค.) ว่าแนวโน้มไตรมาส 2/58 ของบริษัท ไทยคม จำกัด (มหาชน) หรือ THCOM สดใส แม้คาดรายได้ขายและบริการทรงตัวจากไตรมาส 1/58 ที่ 3.08 พันล้านบาท โดยรายได้จากดาวเทียมใหม่ไทยคม 7 (เริ่มบริการ พ.ย. 57) ที่เพิ่มตามอัตราใช้งานที่ขยับเป็น 60% ณ สิ้นสุดไตรมาส 2/58 จาก 50% ในไตรมาส 1/58 มีแนวโน้มถูกหักล้างจากรายได้ขายอุปกรณ์รับสัญญาณดาวเทียมลดลงทั้งหมด แต่อัตรากำไรการบริการที่สูงกว่าการขาย คาดหนุนอัตรากำไรขั้นต้นไตรมาส 2/58 ขยับขึ้นเป็น 40.2% จาก 39.5% ในไตรมาส 1/58
อีกทั้งยังมีปัจจัยบวกจากค่าใช้จ่ายขายบริหารคาดลดลง 2.8% จากไตรมาสก่อนตามนโยบายควบคุมรายจ่าย โดยรวมเชื่อว่ากำไรปกติไตรมาส 2/58 เพิ่มขึ้น 11.3% จากไตรมาสก่อนมาที่ 518 ล้านบาท (+1.5% จากปีก่อน) แต่กำไรสุทธิมีแนวโน้มลดลง 2.8% จากไตรมาสก่อนมาที่ 524 ล้านบาท (+5.4% จากปีก่อน)เนื่องจากกำไรพิเศษในไตรมาส 2/58 จะลดลงเหลือ 6 ล้านบาท (คาดมีกำไรจากการขายเงินลงทุนบริษัท SYNERTONE ในจีน 210 ล้านบาท (ได้หุ้นมาพร้อมกับตอนขายกำลังให้บริการดาวเทียม iPSTAR ทั้งหมดในจีนให้ 2 ปีก่อน) สุทธิกับที่คาดว่าจะมีขาดทุน FX 204 ล้านบาท เพราะบาทต่อดอลลาร์อ่อนค่า ทำให้หนี้ดอลลาร์แปลงเป็นบาทแล้วเพิ่มขึ้น) จาก 74 ล้านบาทใน่ไตรมาส 1/58 (กำไร FX)
ทั้งนี้แม้คาดกำไรปกติครึ่งปีแรกของปี 58 คิดเป็นเพียง 47.7% ของประมาณการทั้งปี แต่เชื่อว่ากำไรปกติไตรมาส 3/58-4/58 จะเพิ่มขึ้นเป็นขั้นบันได หนุนโดยไทยคม 7 ที่จะมีอัตราใช้งานเป็น 100% ในช่วงสิ้นสุด ไตรมาส 3/58 (ลูกค้าจากประเทศอินเดีย) ส่วนไตรมาส 4/58 นอกจากเป็นไตรมาสแรกที่รับรู้ประโยชน์อัตราใช้งานไทยคม 7 เต็มกำลัง ยังมีลุ้นที่จะขายกำลังให้บริการดาวเทียมดวงที่ยังไม่เต็ม (ไทยคม 6, iPSTAR) ซึ่งอยู่นอกเหนือประมาณการ ภาพรวมจึงยังคงคาดกำไรปีนี้ที่ 2.1 พันล้านบาท เติบโต 30% และเพิ่มขึ้น 12% ปีหน้า (บริการไทยคม 7 เต็มกำลังเต็มปี)
ทั้งนี้ ประมาณการดังกล่าวยังไม่รวมผลบวกที่ THCOM จะให้บริการดาวเทียมใหม่อีก 1 ดวง คือ ไทยคม 8 ตั้งแต่ไตรมาส 2/59 โดยฝ่ายวิจัยยังรอผลตอบรับ Pre-sale ซึ่งคาดบริษัทจะให้ข้อมูลมากขึ้นหลังประกาศงบ โดยเชื่อว่ายอด Pre-sale จะออกมาในทิศทางบวก ตามความต้องการใช้ดาวเทียมยังมีอีกมาก โดยเฉพาะเพื่อการออกอากาศแบบคมชัดรวมไปถึงการเชื่อมต่อข้อมูลในจุดที่โครงข่ายภาคพื้นดินไปไม่ถึง อาทิ เครื่องบิน เรือเดินสมุทร
ขณะที่ประเด็นลบหาก TOT เลิกใช้ iPSTAR (8% ของกำลังให้บริการ) บริษัทยังมี Upside สูงด้วยแนวโน้มกำไรสดใส หากยกเลิกทั้งหมดและ THCOM หาลูกค้าใหม่มาทดแทนไม่ได้เลยจะกระทบมูลค่าพื้นฐานราว 4 บาท มูลค่าพื้นฐานกรณีเลวร้ายจึงยังสูง 47 บาท ยังยืนยัน “ซื้อ”
 
 
 